Rīgā

30.12.2019. Informācija medijiem

**Izmaiņas pacientu līdzmaksājumu apmēros, sākot no 2020. gada**

Sākot ar 2020.gada 1. janvāri spēkā stāsies grozījumi\*, kas paredz izmaiņas pacientu līdzmaksājumu apjomā, saņemot valsts apmaksātos veselības aprūpes pakalpojumus. Visiem iedzīvotājiem līdzmaksājumu summas būs samazinātas, izņemot līdzmaksājumu par ģimenes ārsta apmeklējumu personām līdz 65 gadu vecumam.

Pacientu līdzmaksājums pie ģimenes ārsta personām no 65 gadu vecuma līdzšinējo 1,42 eiro vietā būs 1 eiro. Savukārt personām līdz 65 gadu vecumam, apmeklējot ģimenes ārstu būs jāmaksā 2 eiro par vizīti. Pacienta līdzmaksājums par ģimenes ārsta mājas vizīti paliks nemainīgs – 2,85 eiro.

Visiem iedzīvotājiem būs samazināti līdzmaksājumi, veicot izmeklējumus un apmeklējot ārstu speciālistu. Ja iepriekš pacienta līdzmaksājums bija 4,27 eiro, tad no nākamā gada – 4 eiro. Līdzīgi samazināsies arī līdzmaksājums par gultas vietu dienas stacionārā – no 7,11 uz 7 eiro. Par ārstēšanos diennakts stacionārā, sākot ar otro dienu ārstniecības iestādēs līdzmaksājums paliek nemainīgs – 10 eiro, savukārt par ārstēšanos aprūpes nodaļās vai gultās un no onkoloģiskām vai onkohematoloģiskām saslimšanām, alkohola, narkotisko, psihotropo un toksisko vielu atkarības līdzšinējo 7,11 eiro vietā pacienta līdzmaksājums būs 7 eiro.

Pacienta līdzmaksājums datortomogrāfijas izmeklējumiem bez kontrastvielas, sākot ar 1. janvāri būs 14 eiro, nevis 14, 23 eiro. Savukārt par izmeklējumu ar kontrastvielu 21, 23 eiro vietā būs jāmaksā 21 eiro. Par kodolmagnētiskās rezonanses izmeklējumu bez kontrastvielas līdzšinējo 28,46 eiro vietā būs jāmaksā 28 eiro, bet par izmeklējumu ar kontrastvielu līdzšinējo 35, 57 eiro vietā, jāmaksā 35 eiro.

NVD atgādina, ka vairākas iedzīvotāju grupas no pacientu līdzmaksājumiem ir atbrīvotas, piemēram, bērni līdz 18 gadu vecumam, politiski represētās personas, 1. grupas invalīdi, trūcīgas personas un citas. Plašāka informācija par pacientu līdzmaksājumiem, tostarp no pacientu līdzmaksājumiem atbrīvotajām iedzīvotāju grupām, pieejama NVD mājas lapā [www.vmnvd.gov.lv](http://www.vmnvd.gov.lv) sadaļā “Veselības aprūpes pakalpojumi”– “[Pacienta līdzmaksājumi”.](http://www.vmnvd.gov.lv/lv/veselibas-aprupes-pakalpojumi/pacienta-lidzmaksajumi)

Līdz ar Latvijas pievienošanos Eirozonai 2014. gadā, pacientu līdzmaksājumu summas no latiem tika konvertētas uz eiro. Tā rezultātā pacienta līdzmaksājums 1 lata apmērā tika konvertēta uz 1, 42 eiro, bet 3 lati uz 4, 27 eiro un līdzīgi ar citām līdzmaksājumu likmēm. Tā kā norēķini ar cipariem aiz komata nav ērti ne pacientiem, ne ārstiem, turklāt neveicina sabiedrības izpratni par veselības aprūpes pakalpojumu apmaksas kārtību, kā arī ir sarežģītas un grūti uztveramas, tika pieņemts lēmums atgriezties pie apaļām summām, kā tas bija pirms eiro ieviešanas.

*\*Grozījumi Ministru kabineta 2018. gada 28. augusta noteikumos Nr. 555 "Veselības aprūpes pakalpojumu organizēšanas un samaksas kārtība”.*

Informāciju sagatavoja:   
Sintija Gulbe  
Nacionālā veselības dienesta Sabiedrisko attiecību nodaļas vadītāja  
Tālr.: 67045007; 28383970